ജയലളിതയുടെ ഡ്രൈവറുടെ അപകടമരണക്കേസ് വീണ്ടും അന്വേഷിക്കുന്നു സേലം: തമിഴ്നാട് മുന് മുഖ്യമന്ത്രി അന്തരിച്ച ജെ. ജയലളിതയുടെ ഡ്രൈവര് കനകരാജ് വാഹനാപകടത്തില് മരണമടഞ്ഞ കേസ് സേലം റൂറല്പോലീസ് വീണ്ടും അന്വേഷിക്കുന്നു. നീലഗിരിയില് ജയലളിതയുടെ ഉടമസ്ഥതയിലുള്ള കൊടനാട് എസ്റ്റേറ്റില് 2017 ഏപ്രിലില് കൊള്ളനടന്നതിന്റെ അഞ്ചാംദിവസമാണ് സംഭവത്തിന്റെ സൂത്രധാരനെന്നുകരുതുന്ന കനകരാജിന്റെ മരണം. ആവശ്യമായ ഉത്തരവുകള് ജില്ലാ കോടതിയില്നിന്ന് ലഭിച്ചതിനെത്തുടര്ന്ന് അന്വേഷണം തുടങ്ങുകയായിരുന്നുവെന്ന് പോലീസ് പറയുന്നു. ജയലളിതയുടെ അവധിക്കാല വസതിയായിരുന്ന കൊടനാട് എസ്റ്റേറ്റിലെ കാവല്ക്കാരനെ കൊലപ്പെടുത്തിയശേഷം വിലപ്പെട്ട വസ്തുക്കള് കൊള്ളയടിക്കുകയായിരുന്നു. ഏതാനും ദിവസങ്ങള്ക്കുള്ളില് സേലംചെന്നൈ ദേശീയപാതയില് ഇരുചക്രവാഹനാപകടത്തില് കനകരാജ് കൊല്ലപ്പെടുകയും ചെയ്തു. മരണത്തില് സംശയമുണ്ടെന്ന് ഇയാളുടെ സഹോദരനുള്പ്പെടെ കുടുംബാംഗങ്ങള് പരാതിപ്പെട്ടിരുന്നു.